b'\n_START_ARTICLE_\nAsuanski jez\n_START_PARAGRAPH_\nAsuanski jez je ime dveh jezov na reki Nil ob Asuanu, egiptovskem mestu ob prvem kataraktu Nila. Novej\xc5\xa1i se imenuje tudi Asuanski visoki jez, ni\xc5\xbeji pa Asuanski nizki jez._NEWLINE_Reka Nil obi\xc4\x8dajno vsako poletje poplavlja, ko se vanjo ste\xc4\x8dejo vode iz vzhodne Afrike. Te poplave prina\xc5\xa1ajo hranila in minerale, zaradi katerih je zemlja okoli Nila plodna in idealna za kmetijstvo. Ko se je prebivalstvo okoli reke za\xc4\x8delo mno\xc5\xbeiti, se je pojavila potreba po nadzoru poplavnih voda, da bi za\xc5\xa1\xc4\x8ditili kmetijska zemlji\xc5\xa1\xc4\x8da in bomba\xc5\xbena polja. V letu z visokim vodostajem je lahko voda odnesla vso letino, medtem ko sta v letih z nizkim vodostajem vladali su\xc5\xa1a in lakota.\n_START_SECTION_\nZgodovina gradnje\n_START_PARAGRAPH_\nPrvi jez so med letoma 1899 in 1902 6\xc2\xa0km ju\xc5\xbeno od Asuana zgradili Britanci. Projekt po na\xc4\x8drtih Williama Willcocksa je vklju\xc4\x8deval \xc5\xa1tevilne ugledne in\xc5\xbeenirje, vklju\xc4\x8dno z Benjaminom Bakerjem in Johnom Airdom, katerega podjetje John Aird & Company je bilo glavni izvajalec. Jez je bil sestavljen iz granitnih blokov in je bil dolg 1900 m in visok 54 m. Kmalu se je pokazalo, da prvotni na\xc4\x8drt ni bil primeren in jez so v dveh fazah, 1907\xe2\x80\x931912 in 1929\xe2\x80\x931933, zvi\xc5\xa1ali._NEWLINE_Ko bi jez leta 1946 skoraj preplavilo, so se odlo\xc4\x8dili, da bodo tokrat, namesto da bi \xc5\xa1e tretji\xc4\x8d zvi\xc5\xa1evali obstoje\xc4\x8dega, zgradili drugi jez, 6\xc2\xa0km po reki navzgor. Na\xc4\x8drtovanje se je za\xc4\x8delo po Naserjevi revoluciji leta 1953. ZDA in Svetovna banka sta najprej ponudili 270 milijonov dolarjev posojila, vendar sta julija 1956 ponudbo umaknili zaradi egiptovskega priznanja Ljudske republike Kitajske in skrivnega dogovora med Egiptom in Sovjetsko zvezo. V odgovor je predsednik Naser podr\xc5\xbeavil Sue\xc5\xa1ki prekop, ki je bil do tedaj v me\xc5\xa1ani britansko-francoski lasti; s pristojbinami za plovbo tamkaj\xc5\xa1njih ladij je nameraval podpirati gradnjo Visokega jezu. V povra\xc4\x8dilo so Izrael, Zdru\xc5\xbeeno kraljestvo in Francija napadle Egipt in izzvale Sue\xc5\xa1ko krizo. OZN je ob podpori ZDA in SZ prisilila napadalce, da so se umaknili in prekop prepustili Egip\xc4\x8danom. Egip\xc4\x8danska vlada je sprva nameravala projekt novega jezu s pomo\xc4\x8djo dobi\xc4\x8dka iz Sue\xc5\xa1kega prekopa nadaljevati sama, vendar ji je leta 1958 na pomo\xc4\x8d prisko\xc4\x8dila Sovjetska zveza, ki je v \xc4\x8dasu hladne vojne Egiptu pla\xc4\x8dala tretjino jezu kot darilo v znak prijateljstva med dr\xc5\xbeavama. Poslali so tudi izvedence in strojno mehanizacijo. Ogromen jez iz kamna in gline je na\xc4\x8drtoval ruski Hidroprojektni in\xc5\xa1titut._NEWLINE_Gradnja se je za\xc4\x8dela leta 1960. Visoki jez, El Saad al Aali, so dogradili 21. julija 1970. Zbiralnik so za\xc4\x8deli polniti \xc5\xa1e med gradnjo, po kon\xc4\x8danju prve faze leta 1964; polno vsebino je dosegel \xc5\xa1ele leta 1976. Ker se je vedelo, da bo zbiralnik poplavil bogata kulturna najdi\xc5\xa1\xc4\x8da ob reki Nil, je UNESCO na pobudo mednarodnih arheologov leta 1960 za\xc4\x8del z intenzivnim preiskovanjem selitvijo 24 ve\xc4\x8djih spomenikov, ki so jih prestavili na varnej\xc5\xa1a vi\xc5\xa1ja mesta (glej Abu Simbel) ali podarili dr\xc5\xbeavam, ki so pomagale pri delih (tako npr. nubijski debodski tempelj v Madrid).\n_START_SECTION_\nUporabnost\n_START_PARAGRAPH_\nAsuanski visoki jez je dolg 3600 m, pri temeljih \xc5\xa1irok 980 in na grebenu 40 m, ter visok 111 m. Vsebuje 43 milijonov m\xc2\xb3 materiala. Ob najve\xc4\x8djem pretoku lahko vsako sekundo skozenj ste\xc4\x8de 11.000 m\xc2\xb3 vode. Narejene ima \xc5\xa1e zasilne izlivne odprtine za dodatnih 5000 m\xc2\xb3 na sekundo ter kanalsko povezavo zbiralnika z depresijo To\xc5\xa1ka. Zbiralnik, imenovan Naserjevo jezero, je dolg 480 km in na naj\xc5\xa1ir\xc5\xa1em delu \xc5\xa1irok 16 km, s povr\xc5\xa1ino 6000 km\xc2\xb2, zadr\xc5\xbeuje lahko 150 do 165 km&sup3. Jezero je poplavilo ve\xc4\x8dino ni\xc5\xbeje Nubije od koder so izselili ve\xc4\x8d kot 90.000 ljudi. S hidroelektri\xc4\x8dno mo\xc4\x8djo 2,1 gigavatov voda iz jezu poganja ducat generatorjev s po 175 megavatov. Pridobivanje elektri\xc4\x8dne energije se je za\xc4\x8delo leta 1967. Ko je jez prvi\xc4\x8d dosegel najvi\xc5\xa1ji pretok, je njegova hidroelektrarna pridobivala okoli polovice celotne energijske produkcije Egipta (leta 1998 okoli 15\xc2\xa0%) in ve\xc4\x8dini egiptovskih vasi prvi\xc4\x8d omogo\xc4\x8dil elektrifikacijo. U\xc4\x8dinki ogro\xc5\xbeujo\xc4\x8dih poplav v letih 1964 in 1973 ter prete\xc4\x8de su\xc5\xa1e v letih 1972\xe2\x80\x9373 in 1983\xe2\x80\x9384 so bili ubla\xc5\xbeeni. Okoli Naserjevega jezera se je razvila nova ribi\xc5\xa1ka industrija, \xc4\x8deprav zaradi oddaljenosti od pomembnih tr\xc5\xbei\xc5\xa1\xc4\x8d zaenkrat \xc5\xbeivotari. Obstaja projekt To\xc5\xa1ka oziroma projekt Nova dolina, ki bi spremenil 2340 kvadrantih kilometrov pu\xc5\xa1\xc4\x8dave v kmetijska polja.\n_START_SECTION_\nOkoljske te\xc5\xbeave\n_START_PARAGRAPH_\nPoleg vseh prednosti je zajezitev Nila povzro\xc4\x8dila tudi \xc5\xa1tevilne okoljske te\xc5\xbeave. Re\xc4\x8dno blato, zaradi katerega je nilsko obmo\xc4\x8dje rodovitno, zdaj zadr\xc5\xbeuje jez, kar vodi v (pri\xc4\x8dakovano) zamuljanje zbiralnika, kar bo neko\xc4\x8d (ocenjeno v 500 letih) povzro\xc4\x8dilo, da Naserjevo jezero ne bo ve\xc4\x8d uporabno kot zbiralnik vode._NEWLINE_Nizvodno so se na kmetijskih povr\xc5\xa1inah pojavili znaki erozije. Erozija obre\xc5\xbenih pregrad bo, zaradi pomanjkanja novih naplavnih sedimentov, neko\xc4\x8d povzro\xc4\x8dila uni\xc4\x8denje ribarjenja v slankasti jezerni vodi, trenutno najve\xc4\x8djega egiptovskega vir rib. Upadanje Delte Nila bo povzro\xc4\x8dilo preplavljanje severnega dela delte z morsko vodo, na podro\xc4\x8djih, kjer trenutno pridelujejo ri\xc5\xbe. Sama delta, ki je Nilovo re\xc4\x8dno blato ni\xc4\x8d ve\xc4\x8d ne osve\xc5\xbeuje, je izgubila veliko svoje plodnosti. Gradbena industrija rde\xc4\x8dih opek, ki je uporabljala blato iz delte, je mo\xc4\x8dno prizadeta. Na vsem vzhodnem Sredozemlju se je pojavila opazna erozija obal zaradi pomanjkanja peska, ki ga je neko\xc4\x8d prina\xc5\xa1al Nil._NEWLINE_Kontroverzna je tudi nastala potreba po rabi umetnih gnojil, ki jih izdelujejo mednarodne korporacije in ki povzro\xc4\x8dajo kemijsko onesna\xc5\xbeenje, ki ga tradicionalni re\xc4\x8dni mulj ni povzro\xc4\x8dal. Brezbri\xc5\xbeen nadzor nad namakanjem je povzro\xc4\x8dil tudi, da so nekatere kmetijske povr\xc5\xa1ine po\xc5\xa1kodovane zaradi napojenosti in pove\xc4\x8dane slanosti, to te\xc5\xbeavo pa dodatno ote\xc5\xbeuje zmanj\xc5\xa1an pretok reke, ki omogo\xc4\x8da, da slana voda prodre v delto. Zaradi jezu so prizadete tudi sredozemske zaloge rib. Ker je vzhodni bazen Sredozemlja slabo rodoviten, je tradicionalni morski ekosistem odvisen od bogatega dotoka fosfatov in silikatov iz iztoka Nila. Odkar je bil zgrajen jez, so se ulov skoraj prepolovili, vendar je videti, da si bo opomogel. Jez povezujejo z vzponom primerov bilharzije, zaradi bogatega rastlinskega \xc5\xbeivljenja, ki v Naserjevem jezeru hrani pol\xc5\xbee, ki prena\xc5\xa1ajo to bolezen.'